SK Úradný vestník Európskej únie C 239/9

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2012/C 239/04

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„SALMERINO DEL TRENTINO“

ES č.: IT-PGI-0005-0964-17.02.2012

CHZO ( X ) CHOP ( )

1. Názov:

„Salmerino del Trentino“

2. Členský štát alebo tretia krajina:

Taliansko

3. Opis poľnohospodárskeho výrobku alebo potraviny:

3.1. Druh výrobku:

Trieda 1.7: Čerstvé ryby, mäkkýše a kôrovce a výrobky z nich

3.2. Opis výrobku, na ktorý sa vzťahuje názov uvedený v bode 1:

Chránené zemepisné označenie „Salmerino del Trentino“ sa týka chovnej lososovitej ryby vo výrobnej oblasti uvedenej v bode 4, ktorá patrí k druhu sivoň arktický (Salvelinus alpinus L). Sivoň určený na spotrebu musí mať nasledujúce vlastnosti: sivo-zelené alebo hnedé sfarbenie s belavými, žltými alebo ružovo sfarbenými fliačkami na chrbte a bokoch bez škvŕn, oranžové plutvy s bielym čelným okrajom a sivú chrbtovú a chvostovú plutvu. Faktor stavu musí byť do hodnoty 1,10 v prípade rýb s hmotnosťou 400 gramov a do hodnoty 1,20 v prípade rýb s hmotnosťou nad 400 gramov. Celkový obsah tuku v mäse nesmie prekročiť 6 %. Mäso je biele alebo lososovo ružové, pevné, jemné, chudé a suché s lahodnou rybacou chuťou a jemnou vôňou čerstvej vody bez bahnovej pachute. Všetky vedľajšie príchute výrobku musia byť obmedzené a obsah geosmínu musí byť nižší ako 0,9 μg/kg.

3.3. Suroviny (len pri spracovaných výrobkoch):

—

3.4. Krmivo (len pri výrobkoch živočíšneho pôvodu):

Kŕmne dávky musia spĺňať požiadavky stanovené tradíciou a musia sa podávať presne a dôsledne. Z uvedeného dôvodu nesmie krmivo určené pre ryby obsahovať geneticky modifikované organizmy a musí mať príslušné osvedčenie v súlade s platnými pravidlami.

Na zlepšenie typickej kvality mäsa CHZO „Salmerino del Trentino“ sú prípustné nasledujúce suroviny:

1. Obilniny, obilie a výrobky a vedľajšie výrobky z obilia vrátane bielkovinových koncentrátov.

2. Olejniny, výrobky a vedľajšie výrobky z olejnín vrátane bielkovinových koncentrátov a olejov.

3. Strukoviny, výrobky a vedľajšie výrobky zo strukovín vrátane bielkovinových koncentrátov.

4. Zemiaková múčka, výrobky a vedľajšie výrobky z tejto múčky vrátane bielkovinových koncentrátov.

5. Výrobky a vedľajšie výrobky z rýb a kôrovcov vrátane olejov.

6. Morské riasy a vedľajšie výrobky z nich.

7. Výrobky z krvi iných zvierat, ako sú prežúvavce.

Zloženie predmetných kŕmnych dávok musí vyhovovať potrebám zvierat v rôznych fázach rastu. Prípustné sú všetky doplnkové látky, ktoré sa používajú vo výžive zvierat, vymedzené platnými právnymi predpismi. Lososová farba mäsa sa musí dosiahnuť predovšetkým použitím karotenoidového pigmentu astaxantínu a/alebo prirodzene odvodených karotenoidov.

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Fázy rastu, ktoré zahŕňajú štádium plôdika so žĺtkovým vakom, mladú rybu a dospelého sivoňa, ako aj zabitie sa musia uskutočniť v oblasti uvedenej v bode 4.

3.6. Osobitné pravidlá pri krájaní, strúhaní, balení atď.:

Koncový výrobok sa musí predávať na polystyrénových podnosoch obalených fóliou alebo v polystyrénových škatuliach obalených fóliou, alebo vo vákuovaných balíčkoch, resp. v balíčkoch zabalených v upravenej atmosfére. Pokiaľ ide o typológiu výrobku, sivoň sa predáva ako čerstvý výrobok: celý, vypitvaný, porciovaný alebo nakrájaný na plátky.

Ryby, ktoré sa predávajú celé alebo vypitvané, musia vážiť minimálne 170 g.

Ryby, ktoré sa predávajú porciované alebo nakrájané na plátky, musia vážiť minimálne 80 g.

3.7. Osobitné pravidlá pri označovaní:

Na každom balení/škatuli musí byť uvedený výraz „chránené zemepisné označenie“, resp. skratka CHZO, a to zreteľným a nezmazateľným písmom, ktoré sa zreteľne odlišuje od ostatného textu.

Uvedený výraz alebo značka musia byť preložené do jazyka krajiny, v ktorej sa výrobok predáva.

Je zakázané pridávať akýkoľvek opis, ktorý nie je výslovne ustanovený.

Na každom balíčku alebo škatuli musí byť na štítku alebo na obale viditeľne uvedené nasledujúce logo. Logo môže byť alternatívne vytlačené v odtieňoch sivej.

Na každom štítku a všetkých obaloch sa musí nachádzať taktiež európsky symbol CHZO. Štítok alebo príslušné označenie musí obsahovať číslo alebo referenčný kód výrobcu a/alebo šarže.

4. Stručné vymedzenie zemepisnej oblasti:

Výrobná oblasť CHZO „Salmerino del Trentino“ zahŕňa celú autonómnu provinciu Trento a oblasť Bagolino v provincii Brescia. Do tejto oblasti patria hlavné rieky oblasti Trento a bočné údolia ich prítokov.

5. Spojenie so zemepisnou oblasťou:

5.1. Špecifickosť zemepisnej oblasti:

Krajinu formovalo niekoľko prekrývajúcich sa období glaciálnej a fluviálnej erózie. Z morfologického hľadiska ide o prevažne hornatú krajinu s charakteristickými údoliami zarezanými hlboko do geologického substrátu, ktoré tvoria všetky oblasti povodia vo vymedzenej zemepisnej oblasti. Podnebie výrobnej oblasti CHZO „Salmerino del Trentino“ je typické pre vysokohorskú oblasť s častými zrážkami, v zimných mesiacoch často snehovými, a nízkymi teplotami dokonca aj v lete. V oblasti sa nachádza večný sneh a ľad, z ktorého pochádza všetka voda používaná pri chove sivoňa.

Pokiaľ ide o stopové prvky (horčík, sodík, draslík), chemické zloženie pramenitej vody v oblasti Trento dosahuje hodnoty pod európskym priemerom, vďaka čomu je táto voda mimoriadne vhodná pre chov sivoňa.

Riečky, ktoré zásobujú odchovne pstruhov v oblasti Trento majú vysokú biologickú kvalitu, pričom hodnoty EBI (Rozšírený biotický index) sú vyššie ako osem, čo zodpovedá triede I alebo II.

5.2. Špecifickosť výrobku:

Hlavnými vlastnosťami výrobku „Salmerino del Trentino“ sú veľmi nízky faktor stavu, obsah tuku a chuť mäsa. Mäso CHZO „Salmerino del Trentino“ je pevné, jemné, chudé a suché s lahodnou rybacou chuťou a jemnou vôňou čerstvej vody bez bahnovej pachute.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

Kvalitatívne vlastnosti „Salmerino del Trentino“ vychádzajú priamo z geomorfologických a klimatických podmienok vymedzenej zemepisnej oblasti, predovšetkým z použitej vody, ktorá je výdatná vďaka trvalej prítomnosti snehu a ľadu v danej oblasti, výrazne okysličená, má dobré chemické, fyzikálne a biologické vlastnosti a nízku priemernú teplotu, ktorá od novembra do marca väčšinou klesá pod 10 °C.

Rieky a riečky so studenou vodou nie sú bohaté na výživné látky; čo vedie k pomalému rastu, ktorý síce znižuje objem výroby, na druhej strane však zlepšuje kvalitu mäsa, a to tým, že má za následok jeho väčšiu hustotu, lepšiu chuť a znížený obsahu tuku. Navyše veľmi kvalitná voda v riekach a potokoch v oblasti Trento bráni rastu nevhodných mikrorias a súvisiacich metabolitov, ako je geosmín, ktoré po preniknutí do žiaber spôsobujú bahnitú chuť mäsa. Väčšina odchovní pstruhov v oblasti Trento využíva vďaka hojnému pritekaniu vody a svahovému terénu rozdiely medzi úrovňou jednotlivých povodí, čo umožňuje prirodzené opakované okysličenie vody, a teda aj zachovanie optimálnych podmienok pre rast a vývoj sivoňa.

Vďaka uvedeným podmienkam a podnebným faktorom má predmetný sivoň vlastnosti, ktorými sa odlišuje od sivoňa chovaného v nížinách a ostatných susediacich oblastiach.

Kultivácia „Salmerino del Trentino“ je stará a vychádza z dlhodobej tradície, ktorá sa časom ustálila. Prax chovu rýb v povodiach sa datuje od 19. storočia, keď sa vybudovala umelá odchovňa rýb v Torbole v roku 1879, ktorá mala šíriť postupy chovu rýb a zarybňovať verejné vody plôdikmi pstruha so žĺtkovými vakmi. Prvé súkromné odchovne rýb boli založené v mestách Predazzo v roku 1891, Giustino v roku 1902 a Tione v roku 1926 a ďalšie k nim pribudli po druhej svetovej vojne. Tradícia sa ustálila v roku 1975 založením Associazione dei Troticoltori Trentini (Združenie chovateľov pstruhov v Trente), ktoré zohralo dôležitú úlohu pri znovuzavedení chovu pstruhov vo výrobnej oblasti a preniknutí názvu „Salmerino del Trentino“ do domáceho aj komerčného jazyka, čo dokazujú plagáty, štítky a propagačné materiály.

Odkaz na uverejnenie špecifikácie:

[Článok 5 ods. 7 nariadenia Rady (ES) č. 510/2006]

Ministerstvo začalo vnútroštátny postup predkladania námietok uverejnením návrhu na uznanie názvu „Salmerino del Trentino“ ako chráneného zemepisného označenia v Úradnom vestníku (Official Gazette) Talianskej republiky č. 303 z 30. decembra 2011.

Úplný text špecifikácie výrobku je dostupný na nasledujúcej webovej lokalite:

http://www.politicheagricole.it/flex/cm/pages/ServeBLOB.php/L/IT/IDPagina/3335

alebo:

priamo na domovskej stránke Ministerstva poľnohospodárstva, výživy a lesného hospodárstva (http://www.politicheagricole.it) po kliknutí na možnosť Qualità e sicurezza (v pravom hornom rohu obrazovky) a následne na možnosť Disciplinari di Produzione all'esame dell'UE.

(1) Ú. v. EÚ L 93, 31.3.2006, s. 12.